#  Eesti Rahva Muuseumi Sõprade SeltsI 2020. aasta KRoonika

2020. aasta oli nii Eesti Rahva Muuseumil kui tema sõprade seltsil keerukas, kuid põnev ja töine. Seltsi liikmed jätkasid muuseumis vabatahtlike abilistena, tutvustasid ERMi nii Eestis kui välismaal, korraldasid kultuuriüritusi, korrastasid muuseumiga seotud kultuuriloolisi objekte ning tundsid rõõmu ühistest saavutustest. Jätkus aktiivne infovahetus nii kodulehe kui listi vahendusel. Seltsi liikmete arv Eestis, Kanadas, Soomes, Austraalias, Venemaal ja Saksamaal kerkis kokku üle 1730, millest tegevliikmeid on üle 900.

**Selts koordineeris vabatahtlikku tegevust ERMis. Vabatahtlikke kaasati jätkuvalt kirjastustegevuses, abilistena muuseumi igapäevatöös, näituste edasitoimetamisel, muuseumi uudiste levitamisel ja ürituskorralduses.** Teavet seltsi sellealasest tegevusest kajastati sotsiaalmeedias, ERMi, ERMi Sõprade Seltsi ja Eesti Kultuuriseltside Ühenduse kodulehel. Jätkus koostöö Vabaühenduste Liidu ning külaliikumisega Kodukant. Seltsi liikmed jagasid oma töökogemusi Vabatahtlike Värava blogis ning see tõi mitmeid pakkumisi ERMi sõpradega liitumiseks. Oma ettevõtmistest räägiti ka Mulkide Almanaki 30. numbris, Eesti Kultuuriseltside Ühenduse väljaannetes ning ERMi aastaraamatus.

**Tulemuste eest töös vabatahtlikega sai selts tänukirjad külaliikumiselt Kodukant ja tunnustuskampaanialt „Märka vabatahtlikku!“.**
15. oktoobril toimus ERMi Sõprade Seltsi eestvõttel Vabaühenduste Liidu kultuurigruppi kuuluvate liikmete kokkusaamine. Eesti Rahva Muuseumis seltsi bürooruumis juhtis vestlust Vabaühenduste Liidu juhataja Kai Klandorf, Tallinnas Vabaühenduste Liidu kontoris Helen Talalaev ning kõik huvilised olid oodatud liituma Zoomis. Töine ja meeleolukas mõttevahetus andis ülevaate käsil olevatest projektidest ning nendega kaasnevatest muredest ja rõõmudest.
 Aasta üks suuremaidettevõtmisi oli **osalemine koostöös ERMi** **ja MTÜ Kirjandus** **Ekraanil hankes** **„Eesti kultuuriruumi tutvustamine Eestis elavatele vähelõimunud täiskasvanud püsielanikele ja uussisserändajatele“.** Hange kestis maist detsembrini ja selle käigus korraldati 6 kursust, milles osales 143 eesti kultuuri huvilist. Eesti Rahva Muuseum on juba alates 2018. aastast pakkunud eesti kultuuriga tutvumise võimalust Eestisse hiljuti saabunud või siin pikemalt elanud teise kultuuritaustaga inimestele. Erinevate tugikeeltega kursustel on räägitud Eesti ajaloost, kultuurisümbolitest, keelest, loodusest, kommetest ja tavadest. Seltsi liikmed on abilistena alati kohal, samuti perepäevadel ja teistel ERMi üritustel.
Juba mitmendat aastatjätkati **folkloristi ja keeleteadlase Jakob Hurda ning etnoloog Helmi Kurriku hauaplatside korrastamist Raadi surnuaias.** Käidi rehitsemas, puhastamas ja istutamas ning tähtpäevadel süüdati muuseumile oluliste inimeste mälestuseks küünlad. Koostöö jätkus Tartu Linnavalitsuse, Muinsuskaitseameti ja asutusega Tartu Kalmistud.
Tööd vabatahtlikega hõlbustas pidevalt täienev andmebaas ja regulaarselt toimuvad tagasiside küsitlused. Järgides vabatahtliku tegevuse head tava tegeleti tublide abilistega ka väljaspool ühistegevust – vahetati teateid toimuvast, analüüsiti tehtut ja talletati ideid tulevikuks.

**Jätkus koostöö Tartu Ülikooli ja teiste teadusasutustega. Infot vahetati Soome muuseumite ümber koondunud seltsidega (Kotka Merekesku Vellamo, Soome Rahvusmuuseumi Sõbrad) Londoni Eesti Seltsi, Tšehhi Eesti Klubi, Peterburi Eesti Seltsi, Mikkeli Eesti Seltsi ja teiste kultuuriseltsidega nii Eestis kui välismaal.** Aeg on näidanud, et koostöö loob tugeva suhtlusvõrgustiku mõttekaaslaste vahel ja kogukonnatöö muutub mitmekülgsemaks. Samuti laienevad võimalused tutvustada Eesti Rahva Muuseumi tegevust ka siis, kui liikumisvõimalused on piiratud.

**2020. aastal tutvustas selts muuseumi foto- ja filmiprojekti Ajanihe: udmurdi noorte palvused 1993/2017 Ida-Virumaal.** Näitus oli avatud Tallinna Tehnikaülikooli Virumaa Kolledžis, Jõhvi Kontserdimajas, Sillamäe Kultuurikeskuses ja Tartu Ülikooli Narva Kolledžis. Vaatajaid oli keerukatele aegadele vaatamata palju. Projekti toetas Eesti Kultuurkapital.Koostöös muuseumiga valmisid mitmed **näitused ERMi raamatukogus**. Nii tähistati seltsi auliikme Mai Raud-Pähna 100. sünnipäeva, tutvustati J. F. Wiedemanni keeleauhinna pälvinud Helle Metslangi töid ja näitus „Daam muutuval muuseumimaastikul“ oli pühendatud ERMi kauaaegse töötaja Aime Kärneri 80. sünnipäevale. **Mai Raud-Pähna esitas ERMi Sõprade Selts kandideerima professor Aino Järvesoo nimelisele** **auhinnale,** mida esmakordselt andis välja rahvastikuminister koostöös sihtasutusega Pere Sihtkapital. Laureaatide esitlusel 27. novembril kuulutati Mai Raud-Pähn auhinnatuks kategoorias Eesti kultuuri ja keele hoidja välismaal. TA president Tarmo Soomere luges pidulikul tseremoonial ette tsitaadi seltsi ettepanekust auhinnakomisjonile: „Oma võõrsil elatud pika elu jooksul on Mai Raud-Pähn hoidnud Eestit alati oma hinges, tutvustanud eesti kultuuri, ajalugu, keelt ja kombeid ning andnud edasi oma mälestusi Eestist.“

**Seltsi auliikme Tartu Ülikooli vabade kunstide professori Kärt Summataveti loomelaud** seltsi ruumis, kuhu ilmuvad ideed ja ehted, mis valminud professuuri ajal ja peale selle lõppemist, täienes aasta jooksul 5 korda. 2020. aastal alustas kunstnik lisaks peensepistatud ehetele ka oma 33-osalise originaaljoonistuste sarja eksponeerimist, mis jõuab lõpule 2021. aasta suvel.
**Selts jätkas Raadi ajaloo ja muuseumi tegevuse tutvustamist avalikkusele.**

Planeeritud suurüritused jäid paraku pandeemia tõttu ära.Koostöös Tartu linna, valla ja Kaitseliidu Tartu malevaga oli selts järjekordselt Tartu jaaniõhtu peakorraldaja. Ettevalmistused sellisteks üritusteks kestavad aasta, aga seekord tuli kõik kokkulepped tühistada ning toetajad said oma raha täismahus tagasi.

Selts jätkas väljaande „Raadi raamat: pildid sündinud asjadest“ tutvustamist, aga koostöös muuseumiga **alustati ka uue ERMi ja Raadit tutvustava väljaande koostamist.** Vastavalt Eesti Rahva Muuseumiga sõlmitud koostöölepingule 4.11.2016 **on kogutud sihtotstarbelisi annetusi teemapargi arendamiseks ning see tegi võimalikuks toetada Raadi mõisa rajatava skulptuuripargi ehitusprojekti valmimist.**

Eesti Kultuurkapitali toel sai võimalikuks tellida ERMi vabaõhualale Mälestuste Väli **mälestustahvlid paika, kus 2014. ja 2019. aastal süüdati laulupeotuli.
13. märtsiks planeeritud emakeelepäev siiski toimuda sai, kuigi samast päevast oli muuseum külastajatele suletud. ERMi Hurda saalis esines ettekandega „Eesti keele mured ja rõõmud“ Ferdinand Johann Wiedemanni keeleauhinna 2020. aasta laureaat Tartu Ülikooli tänapäeva eesti keele professor Helle Metslang.** Vastset laureaadi elutööd tutvustas 2019. aastal Wiedemanni keeleauhinna pälvinud Tallinna Ülikooli emeriitprofessor Krista Kerge. Ülekanne jõudis vaatajateni veebi vahendusel. Elleri tütarlastekoor selleks pidulikuks puhuks ette valmistatud kavaga esineda ei saanud. Päeva rahastasid Eesti Kultuurkapitali Tartumaa ekspertgrupp, ERMi Sõprade Selts ja Eesti Rahva Muuseum.

**12. märtsil oli selts juba kümnendat korda kutsutud Petseri Lingvistilisse Gümnaasiumi eesti keele päeva sisustama**. Kavas oli tutvustada lastele muuseumi uut muinasjutunäitust „Elas kord…“ ja rääkida eesti, vene ning seto muinasjuttude populaarsetest kangelastest. Käsitöötoas oli kavas valmistada loomamaske ja joonistada muinasjutustseen ka vitraažile. Kõik ettevalmistused olid tehtud, aga paar päeva enne sõitu sulgus piir. Eesti keele päeva rahastajad olid ERMi Sõprade Selts ja Setu Kultuuri Fond. Koostöö ja infovahetus kooliga jätkub.

**Selts püsis tegusa ja tugevana ka sellel raskel aastal.**

Juhatuse koosolekutel kuulati ära ülevaated projektide kulgemisest ning muutustest seltsi finantsseisus. Seltsi info ERMi kodulehel andis operatiivse ülevaate toimunud ja ees ootavatest üritustest ning võimaluse seltsiga liitumiseks. Üle 600 seltsi liikme saab teateid muuseumis ja seltsis toimuvast listi kaudu ning üle 1700 sõbra jälgib seltsi tegemisi Facebookis. Kõiki infovahetuse kanaleid haldab Sirje Madisson, kes koostab ja täiendab ka seltsi mahukat fotoarhiivi.

2020. aastal kirjutati mitmeid **projekte/rahataotlusi**, et kindlustada vahendid ERMi heaks toimuvateks plaanilisteks tegevusteks – jaanipäevaks, emakeelepäevaks, eesti keele päevaks Petseris, seltsi aastaraamatu trükkimiseks, muuseumi rändnäituse tutvustamiseks Ida- Virumaal ja laulupeotulede süttimispaiga tähistamiseks muuseumi vabaõhualal.

**ERMi Sõprade Seltsi aastakoosolek** jäi küll traditsioonilises vormis ära, aga nii tegevusaruanne kui majandusaasta aruanne saadeti liikmetele laiali ja need olid varakult väljas ka seltsi kodulehel. Juhatuse palvel saatsid seltsi liikmed meili teel oma arvamused, need arhiveeriti ja kujunenud kvoorum oli piisav aruannete kinnitamiseks.

Nagu ikka, valmis ka 2020. aastal maikuus **seltsi aastaraamat Lee järjekordne, nüüd siis 26. number.** Tänueksemplarid said autorid Tanel Linnus, Agnes Aljas, Riin Alatalu, Krista Kerge, Heinike Heinsoo, Kersti Taal, Kärt Summatavet, Anu Mihkelson, Varje Sootak, Kalju Kask, Indrek Jääts, Tiina Tael ja Sirje Madisson. Väljaande vormistasid trükivalmiks ERMi toimetajad Tuuli Kaalep ja Karin Kastehein ning fotograaf Arp Karm. Trükikulud kandsid ERMi Sõprade Selts ja Eesti Kultuurkapital. Pool Lee 26 tiraažist läks jagamisele ERMi kirjasaatjatele, kelle aasta jooksul ERMi saadetud kaastöödest ilmus aastaraamatus ülevaade.

Aasta lõpp tõi veel ühe toreda uudise. Seltsi auliige **folklorist Mall Hiiemäe pälvis Oskar Kallase nimelise auhinna,** mille 2015. aastal asutas Eesti Rahva Muuseum eesmärgiga tunnustada muuseumile ja Eestile olulisi inimesi silmapaistva professionaalse ja loomingulise tegevuse eest rahvusteaduste ja -kultuuri vallas, mis on aidanud ERMil täita oma rolli eesti kultuuri mõtestajana. 10. detsembril esines Mall Hiiemäe muuseumi raamatukogus ettekandega „Inimese ja muu looduse suhete avaldumisest rahvapärimuses“.

Selline oli Eesti Rahva Muuseumi Sõprade Seltsi aasta 2020.